Benny Lin (lair ing Sala, 1985) kang uga ditepungi minangka Budi iku sawijining pamrogram komputer saka paguyuban Wikipédia Indonésia. Dhèwèké gawé piranti alus kang bisa ngalihaké aksara Latin menyang aksara Jawa. Tèknologi transliterasi iki dudu panemon anyar, dhèwèké nyampurnakaké tèknologi iku wiwit setengah taun kapungkur. Tèknologi iki kanggo nggampangaké sinau basa Jawa lan uga bisa dipigunakaké kanggo nyadhur literatur kuna ing sapérangan musiyum ing Sala. Wiwit sasi April 2013, dhèwèké sregep kampanye obahan perduli lan nresnani aksara Jawa ing adicara Sala Car Free Day ing kawasan Plasa Sriwedari, Surakarta saben Minggu. Semono uga ing dina Minggu, 28 April 2013.

Benny Lin lan Wikipédia 
Benny Lin wiwit mbesut ing Wikipédia ing taun 2004. Wektu iku, dhèwèké nembé setengah taun kuliah ing Univèrsitas Washington jurusan Èlmu Komputer. Amarga seneng informasi ngenani Sala, dhèwèké sakakèh-akèhé nglebokaké informasi kang magepokan karo Sala, sajarahé, wewengkoné, jeneng désa, kalurahan, kacamatan, uga ngenani budaya, jogèd, lan kaseniané. Saliyané iku dhèwèké uga nulis ngenani tokoh sajarah, paraga filem, penyanyi, lan jinis informasi liyané. Kawigatènané karo Wikipédia iki ana gandhèng cènèngé karo peran Revo Arka Giri Soekatno, sawijining pangadeg Wikipédia basa Indonésia, warga Indonésia kang saiki manggon ing Walanda.

Wiwit tanggal 7 Oktober 2011 Benny Lin dadi stewards, ya iku panata kang duwé aksès komplit menyang kabèh proyèk Wikimédia lan bisa ngowahi hak-hak para naraguna lan golongan naraguna. Wiwit tanggal 15 Juni 2012 dhèwèké dadi panata utawa opsis ing Wikipédia basa Indonésia lan wiwit tanggal 1 Maret 2013 dhèwèké uga dadi pamriksa ing kana.

Pendhidhikan 
 SD Kalam Kudus Sala
 SMP Kalam Kudus Sala
 SMAN 3 Sala
 Jurusan Èlmu Komputer Univèrsitas Washington, Amérikah Sarékat

Bebungah 
 JCI Indonesia's Ten Outstanding Young Person 2013 amarga miwiti Wikipédia Aksara Jawa.

Uga delengen 
 Bennylin, kaca naragunané Benny Lin ing Wikipédia basa Jawa.

Réferènsi

Pranala njaba 
 Undhuh piranti alus transliterasijawa kanthi migunakaké PC.
 Transliterasi Jawa ing Radarsolo 
 Nulisa Aksara Jawa, situs wèb kanggo sapa waé sing péngin njajal alih aksara.

Lair 1985
Wong urip
Tokoh Surakarta
Tokoh Wikipedia